## Miguel Barrachina assenyala que des del Consell “sol·licitem a la UE una revisió de les mesures que amenacen la sostenibilitat del sector pesquer a la Comunitat Valenciana”

*** El Consell ha presentat una declaració institucional davant la Unió Europea per a defendre al sector pesquer de la Comunitat Valenciana
* El document reafirma la defensa al sector davant de la dràstica retallada dels dies de pesca, que fa inassumible la viabilitat en fixar els dies de treball en tan sols 27 dies**

El conseller d’Agricultura, Aigua, Ramaderia i Pesca, Miguel Barrachina, ha reafirmat este dimarts el seu ferm suport al sector pesquer de la Comunitat Valenciana, després de mantindre una reunió amb representants de les diputacions i ajuntaments afectats per la retallada dels dies de pesca imposats per la Unió Europea.

Durant la trobada, Barrachina ha destacat la importància socioeconòmica del sector pesquer en el Mediterrani i ha instat a fer un front comú entre el sector i les administracions públiques perquè la Comissió Europea revise les mesures que posen en risc la viabilitat de l’activitat pesquera de la Comunitat Valenciana.

“El sector pesquer és essencial i estratègic per a l’economia de molts municipis de la nostra Comunitat. No solament és clau per a la seguretat alimentària, sinó també un actiu fonamental per al turisme, la cultura i la preservació del medi ambient marí. Per això, el Consell es compromet a continuar lluitant per la sostenibilitat del sector”, ha remarcat el conseller.

El conseller ha recordat l’últim acord sobre la gestió del Mediterrani que ha reduït de manera significativa els dies de pesca i “ha tingut un impacte directe en la flota pesquera de la Comunitat Valenciana.”

Esta reducció, que arriba quasi al 40 % dels dies de pesca permesos, afecta els pescadors d’arrossegament, els quals es veuen obligats a reduir la seua activitat a tan sols 27 dies a l’any si no complixen els requisits imposats, “la qual cosa posa en risc l’estabilitat de més de 4.000 llocs de treball directes i indirectes a la Comunitat Valenciana.”

Barrachina ha incidit en el fet que “a pesar dels avanços registrats en 2024, en el qual la flota costanera artesanal va augmentar un 25 % les seues captures respecte a l’any anterior, que va passar de 15.000 tones a 19.035 tones, la qual cosa demostra la recuperació de la nostra mar, els pescadors es troben en una situació crítica a causa de la dràstica reducció dels dies de faena i altres restriccions imposades per la UE”.

**Declaració institucional**

El conseller d’Agricultura ha apuntat que “el Consell de Carlos Mazón hem presentat una declaració institucional davant la Unió Europea per a defendre el sector pesquer de la Comunitat Valenciana davant de la dràstica retallada dels dies de pesca”.

Barrachina ha subratllat que en el document presentat després de l’obertura de la consulta pública de la Comissió Europea sobre la possible modificació de la política pesquera comuna “sol·licitem l’augment dels dies de pesca, millorar la transparència en els criteris que regulen esta activitat, ja que no es poden aplicar les mateixes normes per a totes les espècies, que les decisions polítiques que afecten el sector pesquer es prenguen de manera anticipada i en consulta amb els actors locals, i establir marcs de decisió més estables i predictibles que permeta que els pescadors puguen planificar la seua activitat”.

A més, ha destacat que és “és important que l’assessorament intern de la Comissió de Pesca sobre el Mediterrani es duga a terme per científics especialitzats en esta zona”.

El conseller ha reiterat el compromís del Consell de Carlos Mazón amb el sector pesquer, “que juga un paper clau en la generació d’ocupació i riquesa per a la nostra regió”.

Finalment, el conseller ha destacat que “veiem amb esperança l’arribada del nou comissari de Pesca i Oceans de la Unió Europea, Costas Kadis, que ha decidit escoltar un sector incomprés fins ara”.

Fecha: 11/03/2025